विरोधी हिंदू-मुस्लिम की राजनीति करके हमें चुनाव हरवाते हैं
Rajasthan Chief Minister Chief Minister Ashok Gehlot ये हमें बदनाम क्यों करते हैं? गौशालाओं को बीजेपी राज में केवल 143 करोड़ दिए जबकि हमने चार साल में 2313 करोड़ दिए
सीएम अशोक गहलोत ने धर्म के नाम पर सियासत को लेकर बीजेपी पर निशाना साधा है। गहलोत ने कहा कि हमारे खिलाफ वाले लोग बहुत सी बातें करते हैं, मैं उन पर नहीं जाना चाहूंगा। बताइए, हम लोग तो जैसे हिंदू है ही नहीं।
मैं हिंदू नहीं हूं क्या, आपको क्या लगता है? ये क्या हैं, यहां पर ये बैठे हुए हिंदू है कि मुसलमान। आप बताइए ये हिंदू-मुस्लिम की राजनीति करके हमें चुनाव हरवाते हैं। गहलोत बुधवार को जयपुर के दुर्गापुरा स्थित स्टेट इंस्टीट्यूट ऑफ एग्रीकल्चर मैनेजमेंट परिसर में पशुपालक सम्मान समारोह में बोल रहे थे।
उन्होंने कहा कि ये हमें बदनाम क्यों करते हैं, ये समझ से परे है। ये गाय की बात करते हैं। मैं जब दूसरी बार सीएम था, तब देश में पहला गौ निदेशालय खोला।
सरकार बदल गई और बीजेपी राज में उसे विभाग बना दिया और न नाम बदला, काम नहीं बदला। बीजेपी राज में पांच साल में गौशालाओं को अनुदान के केवल 143 करोड़ रुपए दिए, जबकि हमने 2313 करोड़ दिए हैं। अब हमने नंदीशालाओं के लिए 12 महीने का अनुदान कर दिया है।
प्रेम और भाईचारा ही जिंदगी में काम आता है
गहलोत ने कहा कि धर्म के नाम पर राजनीति करना उचित नहीं है। जातियों बिरादरियों में धर्म के नाम पर कट्टरता बढ़ती है, वह देशहित में नहीं है। प्रेम और भाईचारा ही जिंदगी में काम आता है। हमारी उम्र कोई 1000 साल तो है नहीं। 1000 साल उम्र होती तो फिर भी बात कर सकते थे कि अभी जिंदगी कितनी पड़ी है।
कार्यक्रम में महंगाई पर सीएम ने कहा- आज देश में महंगाई बहुत भयंकर है। तनाव भयंकर है। हिंसा हो रही है। गरीब-अमीर आदमी की खाई बढ़ रह है। देश की पूंजी गिने चुने लोगों के हाथ में है। हमने राजस्थान में प्रति व्यक्ति आय बढ़ाई है। बीजेपी के पांच साल की तुलना में हमारे समय में राजस्थान की प्रति व्यक्ति आय बढ़ी है।
आठ लाख तक आय वाले पशुपालकों के पशुओं का बीमा फ्री होगा
गहलोत ने राजस्थान में आठ लाख तक की आय वाले पशुपालकों के पशुओं का फ्री पशु बीमा करने की घोषणा की है। अब इसका सारा खर्च सरकार उठाएगी।
उन्होंने बताया कि अब तक पशुपालकों को अपने खर्च पर दुधारू पशुओं का बीमा करवाना होता है। गहलोत ने कहा कि चिरंजीवी योजना में जिस तरह 8 लाख तक की आय वालों का प्रीमियम सरकार भरती है, उसी तरह अब आठ लाख तक की आय वाले पशुपालकों का बीमा प्रीमियम सरकार भरेगी। आठ लाख से ज्यादा आय वालों के प्रीमियम के बारे में भी तय किया जाएगा। सरकार ने लंपी से मरने वाले दुधारू पशुओं के लिए 40 हजार रुपए देने की घाेषणा की थी।
30 मार्च से 25 लाख के इलाज वाली चिरंजीवी स्कीम लॉन्च होगी 
गहलोत ने कहा कि हमने चिरंजीवी योजना में अब 25 लाख रुपए तक का इलाज करवाने का प्रावधान किया है। 30 मार्च को राजस्थान दिवस पर हम 25 लाख की चिरंजीवी योजना लॉन्च कर रहे हैं ।
कार्यक्रम में चिरंजीवी योजना का जिक्र करते हुए कहा कि सभी 1 करोड़ 32 लाख महिलाओं को फ्री स्मार्टफोन देंगे। तीन साल तक फ्री इंटरनेट सुविधा के साथ स्मार्टफोन दिए जाएंगे। इंटरनेशनल मार्केट में चिप की कमी के कारण मोबाइल महंगे हो गए और सप्लाई भी कम है। इसलिए हमने तय किया है कि अब पहले फेज में राखी से हम 40 लाख को मोबाइल देंगे। राखी से कॉलेज में पढ़ने वाली छात्राओं, विधवाओं और एकल महिलाओं को दिए जाएंगे। इसके बाद बाकी महिलाओं को भी देंगे।
ये खबर भी पढ़ें...
राजस्थान की लोक देवी जीण माता का लक्खी मेला शुरू:चांदी के वर्क की पोशाक और मुंबई के सिंदूर से श्रृंगार​​​​​, शराब-पशु बलि पर रोक
राजस्थान की लोक देवी जीण माता (शेखावाटी की कुलदेवी) का लक्खी मेला चैत्र नवरात्रा के पहले दिन बुधवार से शुरू हो गया। अलग-अलग राज्यों से भक्त मां के दर्शन करने सीकर पहुंच रहे हैं। चांदी के वर्क की पोशाक पहनाकर मां का श्रृंगार किया गया। मुंबई के सिंदूर से मां का तिलक किया गया। इस बार भक्त मां को शराब और पशु बलि नहीं चढ़ा सकेंगे। (यहां पढ़ें पूरी खबर)